พระปริยัติคุณาภรณ์ (เฉลี่ย สิริธโร)

**พระปริยัติคุณาภรณ์ (เฉลี่ย สิริธโร)** นิยมเรียกว่า *“หลวงพ่อเฉลี่ย”*  หรือ *"ท่านเจ้าคุณเฉลี่ย"*  เป็นพระสงฆ์ชาวไทย มีสมณศักดิ์เป็นพระราชาคณะชั้นสามัญเปรียญ ตำแหน่งทางพระสังฆาธิการเป็นอดีตรองเจ้าคณะจังหวัดสุพรรณบุรี อดีตเจ้าคณะอำเภอดอนเจดีย์ อดีตเจ้าคณะตำบลดอนเจดีย์ และอดีตเจ้าอาวาสวัดธัญญวารี (วัดหนองนา) ตำบลไร่รถ อำเภอดอนเจดีย์ จังหวัดสุพรรณบุรี

## ประวัติ

### ชาติภูมิ
ชื่อ **เฉลี่ย** นามสกุล **มณีวงษ์** ชาตะ วันที่ 18 กรกฎาคม พ.ศ. 2485 (วันเสาร์ ขึ้น 6 ค่ำ เดือน 8 หลัง ปีมะเมีย อธิกมาส) ณ บ้านดอนตูม ตำบลหนองสาหร่าย อำเภอศรีประจันต์ (ต่อมาแยกเป็นอำเภอดอนเจดีย์) จังหวัดสุพรรณบุรี

เป็นบุตรคนที่ 4 ในจำนวน 4 คน ของนายเผื่อน มณีวงษ์ กับนางย้วน เกิดวัน ครอบครัวประกอบอาชีพเกษตรกร

### วัยเยาว์
เมื่ออายุ 1 ขวบ บิดาเสียชีวิต จึงอยู่ในการดูแลของมารดาและญาติพี่น้อง จวบจนถึงวัยศึกษามารดาจึงนำไปฝากเข้าเรียนที่โรงเรียนวัดบ้านกรวด ตำบลหนองสาหร่าย อำเภอศรีประจันต์ (ต่อมาแยกเป็นอำเภอดอนเจดีย์) จังหวัดสุพรรณบุรี จวบจนสำเร็จการศึกษาชั้นประถมศึกษาปีที่ 4 ซึ่งเป็นระดับการศึกษาขั้นพื้นฐานในสมัยนั้น

ชีวิตวัยเยาว์เป็นเด็กขยัน เมื่อว่างเว้นจาการศึกษาเล่าเรียน จะช่วยครอบครัวทำงาน ทั้งงานในบ้านและนอกบ้าน โดยไม่ต้องให้บอกกล่าวตักเตือนเลย หลังจบการศึกษาจึงช่วยครอบครัวประกอบอาชีพ โดยทำหน้าที่เลี้ยงควาย และช่วยทำนา กระทั่งเติบโตเป็นหนุ่ม 

### อุปสมบท
วันที่ 27 เมษายน พ.ศ. 2505 (วันศุกร์ แรม 8 ค่ำ เดือน 5 ปีขาล) บรรพชาและอุปสมบท ณ พัทธสีมาวัดธัญญวารี ตำบลไร่รถ อำเภอเมืองสุพรรณบุรี (ปัจจุบันอยู่ในเขตอำเภอดอนเจดีย์) จังหวัดสุพรรณบุรี โดย

พระครูสุวรรณวิสุทธิ์ (เจริญ ปภาโส) วัดธัญญวารี เป็นพระอุปัชฌาย์

พระครูปุย ปุญฺญสิริ วัดเกาะ เป็นพระกรรมวาจาจารย์

พระมหาบุญพิง ปญฺญาภรโณ วัดโพธินิมิตร เป็นพระอนุสาวนาจารย์

สำเร็จเป็นพระภิกษุเวลา 23.58 น. ได้รับฉายาทางพระพุทธศาสนาว่า **สิริธโร** [สิ-หริ-ทะ-โร] แปลว่า *ผู้ทรงไว้ซึ่งความดี*

อุปสมบทแล้วจำพรรษาอยู่ที่วัดธัญญวารี ศึกษาพระธรรมวินัย และพระปริยัติธรรม แผนกธรรม จากพระครูสุวรรณวิสุทธิ์ (เจริญ ปภาโส) แล้วเดินทางไปศึกษาพระปริยัติธรรม แผนกบาลี ที่สำนักเรียนวัดดอนเจดีย์ ในสมัยพระวิบูลเมธาจารย์ (เก็บ ภทฺทิโย) เป็นพระอาจารย์ใหญ่สำนักเรียน

ท่านเล่าว่าสมัยนั้นไม่สะดวก ไม่พร้อมเหมือนสมัยนี้ ถนนยังเป็นลูกรัง เมื่อท่านฉันเพลที่วัดธัญญวารีเสร็จจึงเดินเท้าไปเรียนที่วัดดอนเจดีย์ เดินทางไปกลับ เพื่อไปเรียนอย่างนี้อยู่หลายปี เป็นศิษย์รุ่นพี่ร่วมรุ่นกับสามเณรสุชาติ สอดสี (ปัจจุบันคือ พระพรหมโมลี วัดปากน้ำ ภาษีเจริญ)

เคยประสงค์จะไปศึกษาพระปริยัติธรรมต่อที่วัดแห่งหนึ่งในกรุงเทพมหานคร แต่ก็เกิดความเป็นห่วงพระอุปัชฌาย์ อยู่ปฏิบัติรับใช้ ดูแลพระอุปัชฌาย์ตลอดมา โดยมีตำแหน่งหน้าที่เป็นผู้ช่วยเจ้าอาวาส ดำเนินงานด้านพระปริยัติธรรม

ต่อมามีความสนใจด้านกรรมฐาน จึงศึกษาจากพระครูวรนาถรังษี (ปุย ปุญฺญสิริ) วัดเกาะ อำเภอศรีประจันต์ จังหวัดสุพรรณบุรี ผู้เป็นพระกรรมวาจาจารย์ ซึ่งสืบทอดกรรมฐานมาแต่หลวงพ่ออิ่ม วัดหัวเขา อำเภอเดิมบางนางบวช จังหวัดสุพรรณบุรี

จำพรรษาอยู่ที่วัดธัญญวารีตลอดมา กระทั่งได้รับแต่งตั้งเป็นเจ้าคณะตำบลไร่รถ เป็นผู้ช่วยเจ้าอาวาสวัดธัญญวารี เป็นเจ้าคณะตำบลดอนเจดีย์ เป็นรองเจ้าคณะอำเภอดอนเจดีย์ เป็นรองเจ้าอาวาสวัดธัญญวารี เป็นเจ้าอาวาสวัดธัญญวารี เป็นเจ้าคณะอำเภอดอนเจดีย์ และเป็นรองเจ้าคณะจังหวัดสุพรรณบุรี ตามลำดับ จวบจนมรณภาพเมื่อ พ.ศ. 2561

### การศึกษา/วิทยฐานะ

* พ.ศ. 2498 สำเร็จการศึกษาชั้นประถมศึกษาปีที่ 4 โรงเรียนวัดบ้านกรวด อำเภอศรีประจันต์ (ต่อมาแยกเป็นอำเภอดอนเจดีย์) จังหวัดสุพรรณบุรี
* พ.ศ. 2509 สอบได้นักธรรมชั้นเอก สังกัดวัดธัญญวารี สำนักเรียนคณะจังหวัดสุพรรณบุรี
* พ.ศ. 2517 สอบได้เปรียญธรรม 3 ประโยค สังกัดวัดธัญญวารี สำนักเรียนคณะจังหวัดสุพรรณบุรี
* พ.ศ. 2546 ผ่านการอบรมเจ้าอาวาส โรงเรียนพระสังฆาธิการ ณ วัดสามพระยาวรวิหาร กรุงเทพมหานคร

## ตำแหน่ง

### งานปกครอง

* พ.ศ. 2512 เป็นพระกรรมวาจาจารย์
* พ.ศ. 2512 เป็นเจ้าคณะตำบลไร่รถ
* พ.ศ. 2515 เป็นผู้ช่วยเจ้าอาวาสวัดธัญญวารี
* พ.ศ. 2521 เป็นพระอุปัชฌาย์
* พ.ศ. 2526 เป็นเจ้าคณะตำบลดอนเจดีย์
* พ.ศ. 2531 เป็นรองเจ้าคณะอำเภอดอนเจดีย์
* พ.ศ. 2539 เป็นรองเจ้าอาวาสวัดธัญญวารี
* พ.ศ. 2545 เป็นเจ้าอาวาสวัดธัญญวารี
* พ.ศ. 2551 เป็นเจ้าคณะอำเภอดอนเจดีย์
* พ.ศ. 2557 เป็นรองเจ้าคณะจังหวัดสุพรรณบุรี

## สมณศักดิ์

* พ.ศ. 2517 เป็นพระครูสัญญาบัตร เจ้าคณะตำบล ชั้นโท ในราชทินนามที่ **พระครูปริยัติวราภรณ์**
* พ.ศ. 2531 เป็นพระครูสัญญาบัตร เจ้าคณะตำบล ชั้นเอก ในราชทินนามที่ **พระครูปริยัติวราภรณ์**
* พ.ศ. 2546 เป็นพระครูสัญญาบัตร เทียบเจ้าคณะอำเภอ ชั้นเอก ในราชทินนามที่ **พระครูปริยัติวราภรณ์**
* พ.ศ. 2556 เป็นพระครูสัญญาบัตร เทียบเจ้าคณะอำเภอ ชั้นพิเศษ ในราชทินนามที่ **พระครูปริยัติวราภรณ์**
* พ.ศ. 2558 เป็นพระราชาคณะ ชั้นสามัญเปรียญ ในราชทินนามที่ **พระปริยัติคุณาภรณ์**

## อาพาธ และมรณภาพ
พระปริยัติคุณาภรณ์ (เฉลี่ย สิริธโร) อาพาธเป็นมะเร็งที่กระเพาะอาหาร รักษาตัวที่โรงพยาบาลอู่ทอง อำเภออู่ทอง จังหวัดสุพรรณบุรี กระทั่งเวลา 00.29 น. ของวันที่ 29 พฤษภาคม พ.ศ. 2561 (วันอังคาร ขึ้น 15 ค่ำ เดือน 6 ปีจอ อธิกมาส) ตรงกับวันวิสาขบูชา ถึงแก่มรณภาพ ด้วยอาการสงบ ในอิริยาบทนั่งสมาธิ เจริญจิตภาวนา ท่ามกลางเสียงสวดมนต์ของศิษยานุศิษย์ สิริอายุ 76 ปี อุปสมบทได้ 56 พรรษา

## สิ่งเกี่ยวเนื่อง - อนุสรณ์

* **อาคารพระปริยัติคุณาภรณ์** เดิมเป็นศาลาเอนกประสงค์ 2 ชั้น ขนาดกว้าง 17 เมตร ยาว 26 เมตร ทางวัดได้ปรับปรุงเมื่อ พ.ศ. 2562 แล้วเสร็จและทำพิธีฉลองเมื่อ พ.ศ. 2563 โดยตั้งชื่อว่า *"อาคารพระปริยัติคุณาภรณ์ (เฉลี่ย สิริธโร นามสกุล มณีวงษ์)"* เพื่อเป็นอนุสรณ์ถึงท่าน
* **วันคล้ายวันมรณภาพ** **พระปริยัติคุณาภรณ์ (เฉลี่ย สิริธโร)** มีพิธีบำเพ็ญกุศลทักษิณานุปทาน และถวายภัตตาหารเพลที่วัดธัญญวารี วันที่ 29 พฤษภาคม ของทุกปี

## อ้างอิง


## สืบตำแหน่ง

หมวดหมู่:บุคคลที่เกิดในปี พ.ศ. 2485
หมวดหมู่:บุคคลที่เสียชีวิตในปี พ.ศ. 2561
หมวดหมู่:เจ้าอาวาส
หมวดหมู่:รองเจ้าคณะจังหวัด
หมวดหมู่:พระราชาคณะชั้นสามัญ
หมวดหมู่:พระสงฆ์ชาวไทย
หมวดหมู่:ภิกษุในสังกัดคณะสงฆ์มหานิกาย
หมวดหมู่:ภิกษุจากจังหวัดสุพรรณบุรี
หมวดหมู่:บุคคลจากอำเภอศรีประจันต์
หมวดหมู่:บุคคลจากอำเภอดอนเจดีย์
หมวดหมู่:บุคคลจากจังหวัดสุพรรณบุรี
หมวดหมู่:พระเถราจารย์สายสุพรรณบุรี